Pranešimas spaudai

2025 m. birželio 13 d.

**Viršijote greitį su nuomotu automobiliu? Štai kas jūsų laukia Lietuvoje, Latvijoje ir Estijoje**

**Vasara – kelionių automobiliu sezonas, bet kartu ir laikas, kai dažniau viršijamas greitis. Ką reikia žinoti, jei spaudėte „dugną“ su nuomotu automobiliu? „Europcar Lietuva“ vadovas Einoras Čiagus paaiškina, kaip skirtingose Baltijos šalyse gaunamos baudos, kiek jos gali kainuoti ir kodėl net banko kortelės blokavimas neišgelbės nuo atsakomybės.**

„Europcar Lietuva“ duomenimis, vasaros mėnesiais nuomotų automobilių naudotojams skirtų baudų už kelių eismo taisyklių pažeidimus apimtys išauga beveik 50 proc. Dažniausias pažeidimas – viršytas greitis.

„Vis dar gajus mitas, kad jei greitį viršijai užsienyje ir tai užfiksavo greičio matuoklis – nieko tokio, bauda nepasieks. Deja, tai netiesa. Šiandien informacija apie pažeidimus perduodama tarp šalių institucijų, todėl bauda galiausiai vis tiek pasiekia vairuotoją“, – sako E. Čiagus.

**Kaip keliauja baudos priklauso nuo šalies**

Pasak jo, jei keliaujant nuomotu automobiliu leistinas greitis viršytas Latvijoje ar Estijoje, bauda atkeliaus oficialiam automobilio savininkui – automobilių nuomos bendrovei, pavyzdžiui, į „Europcar“ biurą, iš kurio nuomotas automobilis. Tokiu atveju automobilių nuomos bendrovė sumoka baudą ir pateikia sąskaitą klientui, į kurią įtraukiama bauda ir jos administravimo mokestis.

Tuo tarpu Lietuvoje situacija kitokia – bauda siunčiama tiesiogiai pažeidėjui. Valstybinės institucijos tiesiog kreipiasi į nuomos bendrovę, prašydamos pateikti vairuotojo duomenis. Kiek buvo viršytas greitis ar kokia bauda skirta, nuomos įmonė paprastai nesužino.

„Lietuvoje mes nežinome nei baudos dydžio, nei kiek buvo viršytas greitis. Atsakingos institucijos į automobilio nuomos bendrovę kreipiasi tik prašydamos automobilio vairuotojo duomenų. Tad bauda paštu nukeliauja tiesiai vairuotojui“, – paaiškina E. Čiagus.

**Baudos dydis – iki kelių tūkstančių eurų**

Pagal Estijos kelių eismo taisykles, už greičio viršijimą pirmiausia skiriama įspėjamoji bauda. Baudos suma eurais apskaičiuojama padauginus viršytų kilometrų skaičių iš 7. Pavyzdžiui, viršijus leistiną greitį 20 km/h, bauda siekia 140 eurų. Didžiausia įspėjamoji bauda gali būti 300 eurų.

Lietuvoje bauda priklauso nuo to, kiek buvo viršytas greitis. Jei pažeidimas siekia 10–20 km/h, bauda gali būti iki 30 eurų. Jei greitis viršytas 50 km/h ar daugiau, bauda gali siekti ir 550 eurų, be to, vairuotojas gali netekti vairuotojo pažymėjimo.

Latvijoje už greičio viršijimą iki 20 km/h gali būti skirta iki 80 eurų bauda. Už grubius pažeidimus – pavyzdžiui, greitį viršijus 70 km/h ar daugiau – gali būti skirta net 2000 eurų bauda.

**Banko kortelės blokavimas neišgelbės**

Kartais pažeidimų padarę nuomotų automobilių vairuotojai bando išvengti baudų blokuodami banko kortelę, kuri buvo pateikta nuomojantis automobilį. Vis dėlto, anot E. Čiagaus, toks sprendimas nepadeda išvengti atsakomybės.

„Bauda už greičio viršijimą gali būti paskirta gerokai vėliau nei automobilis grąžintas. O banko kortelės blokavimas grąžinus automobilį tikrai nepadės. Pagal Europos Sąjungos direktyvą, automobilių nuomos įmonės gali perduoti vairuotojo duomenis policijos pareigūnams kitose šalyse. Taigi, net jei banko kortelė nebegalioja, bauda vis tiek pasieks. Kai kuriais atvejais bauda gali pasiekti net ir po metų ar dar vėliau“, – aiškina E. Čiagus.

Be trumpalaikės automobilių nuomos Baltijos šalyse, „Europcar“ taip pat siūlo veiklos nuomą su paslaugomis – nuo automobilio pasirinkimo iki draudiminių įvykių administravimo.